Sag anlagt den 8. januar 2014 – Nguyen mod Parlamentet og Rådet
(Sag T-20/14)
Processprog: fransk
Parter
Sagsøger: Huynh Duong Vi Nguyen (Woluwe-Saint-Lambert, Belgien) (ved advokat M. Velardo)
Sagsøgte: Rådet for Den Europæiske Union og Europa-Parlamentet
Sagsøgerens påstande
Artikel 7 (rejsedage) i vedtægtens bilag V og artikel 8 (rejseudgifter) i vedtægtens bilag VII, som ændret ved Europa-Parlamentets og Rådets forordning (EU, Euratom) nr. 1023/2013 af 22. oktober 2013 om ændring af vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union, offentliggjort i Den Europæiske Unions Tidende L 287 af 29. oktober 2013, annulleres, i det omfang retten til godtgørelse af rejseudgifter og rejsedage er knyttet til retten til et udlandstillæg eller et særligt udlandstillæg.
Rådet for Den Europæiske Union og Europa-Parlamentet tilpligtes at betale sagsøgeren et beløb på 169 051,96 EUR som erstatning for det økonomiske tab, han har lidt, og et beløb på 40 000 EUR for den ikke-økonomiske skade.
Rådet og Parlamentet tilpligtes at betale erstatning og mora- og udligningsrenter på 6,75% for den økonomiske og ikke-økonomiske skade, sagsøgeren har lidt.
Rådet og Parlamentet tilpligtes at betale sagens omkostninger.
Søgsmålsgrunde og væsentligste argumenter
Til støtte for søgsmålet har sagsøgeren, der har hjemsted i New York, men som ikke modtager et udlandstillæg eller et særligt udlandstillæg og dermed efter ændringen af vedtægten for tjenestemænd i Den Europæiske Union mister retten til at modtage et fast beløb til godtgørelse af rejseudgifter og retten til en forlængelse af den årlige ferie med yderligere tjenestefrihed til rejsedage, gjort fem anbringender gældende vedrørende:
væsentlige formelle mangler og tilsidesættelse af artikel 27 i Den Europæiske Unions charter om grundlæggende rettigheder vedrørende retten til information og høring af arbejdstagerne, idet Vedtægtsudvalget blev holdt uden for revideringen af vedtægten for tjenestemænd
tilsidesættelse af respekten for erhvervede rettigheder, principperne vedrørende intertemporal ret og retssikkerhedsprincippet
tilsidesættelse af beskyttelsen af den berettigede forventning
tilsidesættelse af ligebehandlingsprincippet og
tilsidesættelse af proportionalitetsprincippet.